題定武蘭亭副本
作者：王柏
朝代：宋

paragraphs: 玉華末命昭陵土，蘭亭神蹟埋千古。
率更搨本入堅珉，鹽帝歸裝投定武。
薛家翻刻愚貴游，舊石宣和龕御府。
胡塵橫空飛渡河，中原荆棘穴豺虎。
維揚蒼茫駕南轅，百年文物不堪補。
紛紛好事競新模，傾欹醜俗亡遺矩。
如今薛本亦罕見，彷彿典刑猶媚嫵。
清歡盛會何足傳，右軍它帖以千數。
託言此筆不可再，慨然陳迹興懷語。
今昔相視無已時，手掩塵編對秋雨。